โกร่งคุยประกันต่อเบี้ยน้ำท่วมแต่ขอขึ้นราคา
ประธาน กยอ.แถลงข่าวดี ประกันภัยรับต่ออายุประกันน้ำท่วมไทย แต่ขอขึ้นเบี้ยประกัน
2 ธ.ค. 2554

ประธาน กยอ.แถลงข่าวดี ประกันภัยรับต่ออายุประกันน้ำท่วมไทย แต่ขอขึ้นเบี้ยประกัน 
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยว่า หลังจากที่ได้เดินทางไปเจรจากับบริษัทรับประกันภัยต่อในอังกฤษและญี่ปุ่น ทุกบริษัทยินดีที่จะต่ออายุสัญญาประกันภัยน้ำท่วมในประเทศไทย แต่ขอเปลี่ยนแปลงเงื่อนไขและเบี้ยประกันภัย ซึ่งคงจะเป็นปัญหาแค่ในปีนี้ หากรัฐบาลได้ลงทุนตามที่ได้ให้คำมั่นสัญญาว่าจะลงทุนและมีมาตรการป้องกันน้ำท่วม ไม่ให้เกิดความเสียหายเช่นปีนี้อีก 
การเจรจาเงื่อนไขและอัตราเบี้ยประกันการต่ออายุสัญญากรมธรรม์ประกันภัยระหว่างบริษัทในพื้นที่น้ำท่วมกับบริษัทประกันภัย และระหว่างบริษัทประกันภัยและบริษัทรับประกันภัยต่อในต่างประเทศทั้งที่ลอนดอนและโตเกียวปีแรกอาจขลุกขลักบ้าง ซึ่งเป็นของธรรมดา เมื่อมีภัยพิบัติในปีแรก การต่อสัญญาประกันภัยปีต่อๆ ไป การเจรจากับบริษัทประกันภัยกับลูกค้าน่าจะราบรื่นขึ้น
นายวีรพงษ์ กล่าวว่า เหตุการณ์น้ำท่วมครั้งนี้ มีบริษัทประกันภัยแห่งเดียวที่ถอนตัวออกจากประเทศไทย คือ บริษัทประกันภัยของฝรั่งเศส ซึ่งเป็นรัฐวิสาหกิจที่ได้รับความเสียหายมากจากการรับประกันในพื้นที่ภูมิภาคนี้และรัฐบาลสั่งให้ถอนตัวออกมา และรับประกันภัยเฉพาะในประเทศเท่านั้น นอกนั้นไม่มีการถอนตัวจากธุรกิจที่ทำในประเทศไทย 
นายวีรพงษ์มั่นใจว่ารัฐบาลไทยคงไม่ต้องเข้าไปรับทำประกันภัยจากธุรกิจเอกชนในพื้นที่น้ำท่วม เพราะบริษัทประกันภัยไม่รับประกัน แตกต่างจากกรณีญี่ปุ่นที่รัฐบาลญี่ปุ่นต้องเข้ามารับประกันภัยด้วย เนื่องจากมีภัยพิบัติมากกว่า เช่น แผ่นดินไหว สึนามิ ซึ่งเอกชนรับไม่ไหว 
ทั้งนี้ การเดินทางไปญี่ปุ่นได้พบกับประธานและผู้จัดการใหญ่บริษัทประกันภัยที่ใหญ่ที่สุดในญี่ปุ่น 3 แห่ง ได้แก่ บริษัท มิตซุยสุมิโตโม อินชัวรันซ์ บริษัท โตเกียว มารีน และบริษัท ซอมโป ซึ่งทุกบริษัทยืนยันว่าจะทำธุรกิจในไทยต่อไป
ขณะที่รัฐมนตรีว่าการกระทรวงบริการเงินของญี่ปุ่น สั่งการให้เลขานุการรัฐมนตรีให้ไปบอกบริษัทประกันภัยญี่ปุ่นว่าต้องสนับสนุนประเทศไทย เพราะไทยเป็นฐานการผลิตที่สำคัญนอกประเทศญี่ปุ่น
ทางด้านการพบปะกับผู้บริหารบริษัท ลอยด์ฯ บริษัทประกันภัยต่อในยุโรป 13 แห่ง และบริษัทประกันภัยญี่ปุ่น มีการระบุว่า บริษัทประกันภัยจะเพิ่มเงื่อนไขการรับประกันและเพิ่มเบี้ยประกันภัยในไทย แต่จะจำกัดเฉพาะพื้นที่ที่ประสบภัยน้ำท่วมเท่านั้น ไม่เกี่ยวกับพื้นที่อื่นๆ 
“เขาบอกว่า ปีแรกจะต้องเพิ่มเงื่อนไข เพิ่มเบี้ย แต่ไม่มีใครรู้ เพราะตลาดนี้เป็นความลับ เขาคุยระหว่างกันในห้องค้า ผมมีหน้าที่สร้างความมั่นใจ ทำให้คนที่รับประกันภัยต่อและรับทำประกันในปีแรกมีความมั่นใจว่าเมื่อรับประกันภัยไปแล้วจะไม่เสี่ยงเกินไป” นายวีรพงษ์ กล่าว